Akrylamid er et kjemisk stoff som blir dannet i mange stivelsesholdige matvarer under steking og annen produksjon og tilbereding ved høy temperatur over 120 ºC. Akrylamid dannes ved en reaksjon mellom aminosyren asparagin og sukker. Mengden av akrylamid som dannes påvirkes av innholdet av asparagin og sukker i råvarene. Innholdet av asparagin og sukker i råvaren påvirkes blant annet av sort, dyrkingsforhold og lagring. Temperatur/tid under tilberedning av matvaren vil også påvirke nivået. Akrylamid regnes for å være kreftfremkallende og genotoksisk (kan skade arvestoffet). Undersøkelser i flere land har påvist akrylamid i mindre mengder i kaffe, brød, lompe og andre stekte matvarer. Bakehuset har fokus på å holde akrylamid-nivåene i sine produkter så lave som mulig og foretar stikkprøvekontroller i henhold til FOR-2019-07-12-1008 - Forskrift om tiltak mot akrylamid i næringsmidler.